A BIZOTTSÁG 1388/2007/EK RENDELETE
(2007. november 27.)
a szárított takarmány piacának közös szervezéséről szóló 1786/2003/EK tanácsi rendelet alkalmazási szabályainak megállapításáról szóló 382/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szárított takarmány piacának közös szervezéséről szóló, 2003. szeptember 29-i 1786/2003/EK tanácsi rendeletre (1) és különösen annak 20. cikkére,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendeletre (2) és különösen annak 71. cikke (2) bekezdése második albekezdésére,
mivel:
(1)
A közös agrárpolitikát lehetőség szerint minél egyszerűbbé szükséges tenni a szabályozáshoz való könnyebb hozzáférés, valamint a piaci szereplők és a közigazgatás adminisztrációs költségeinek csökkentése érdekében.
(2)
Az 1786/2003/EK rendelet egységes támogatást ír elő az 1. cikke szerinti támogatható termékek mindegyikére, függetlenül egyedi jellemzőiktől vagy előállítási eljárásaiktól, így fölöslegessé váltak egyes, a dehidratált takarmány előállítási eljárásaira vonatkozó olyan feltételek, amelyeknek az volt a célja, hogy megkönnyítsék a napon szárított, illetve a dehidratált takarmány megkülönböztetését. Ez a változás várhatóan a kereskedelmi gyakorlat átalakulásával fog járni, továbbá hatékonyabb és környezetkímélőbb gyártási módszerek kifejlesztése felé fog hatni. Ezzel egy időben indokolt egyértelműsíteni, hogy a feldolgozóüzemek jóváhagyásának továbbra is feltétele az 1786/2003/EK rendelet 9. cikkében foglalt feltételeknek megfelelő szárított takarmány előállítására való képesség.
(3)
Ugyanezen okból nincs már szükség a takarmány előállítására vonatkozó kötelezettségekre, amelyek a 382/2005/EK bizottsági rendelet (3) 8. cikkében szerepelnek; elhagyásuk várhatóan csökkenteni fogja az adminisztrációs és ellenőrzési költségeket.
(4)
A feldolgozóüzemek helyszíni ellenőrzésének hatékonyabbá tétele érdekében indokolt egyértelművé tenni, hogy egyes információkat kötelező az illetékes hatóságok rendelkezésére bocsátani, és hogy az ellenőrzési jelentésben be kell számolni a megvizsgált iratokról.
(5)
A mesterséges száraztakarmány-előállítás energiafogyasztási mérlegére vonatkozó adatok kiegészítése céljából indokolt e mérleget egy további paraméterrel kiegészíteni.
(6)
A 382/2005/EK rendeletet ezért ennek megfelelően módosítani kell.
(7)
Tekintettel arra, hogy a 2007/2008-as gazdasági év már megkezdődött, és annak elkerülésére, hogy az ágazat egyes piaci szereplői kérelmük benyújtásának időpontja szerint más elbírálás alá essenek, e rendelet alkalmazásának kezdetéül indokolt a 2008/2009-es gazdasági évet megjelölni.
(8)
Az e rendeletben előírt rendelkezések összhangban vannak a gabonapiaci és a közvetlen kifizetésekkel foglalkozó közös irányítóbizottság véleményével,
ELFOGADTA EZT A RENDELETET:
1. cikk
A 382/2005/EK rendelet a következőképpen módosul:
1.
A 2. cikk helyébe a következő szöveg lép:
„2. cikk
Fogalommeghatározások
E rendelet alkalmazásában:
1.
»szárított takarmány«: az 1786/2003/EK rendelet 1. cikke szerinti termék;
2.
»egyéb hasonló takarmánytermék«: a 1214 90 90 KN-kód alá tartozó, hőkezeléssel mesterségesen szárított összes fűnemű takarmánytermék, és különösen:
-
a fűnemű hüvelyesek,
-
a fűnemű pázsitfűfélék,
-
az 1782/2003/EK rendelet IX. mellékletének I. pontja szerinti, zölden, egész növényzetben, éretlen magokkal betakarított gabonafélék;
3.
»feldolgozóüzem«: az 1786/2003/EK rendelet 7. cikke szerinti, szárított takarmány feldolgozásával foglalkozó vállalkozás, amely megfelelő jóváhagyással rendelkezik a joghatósággal rendelkező tagállam részéről;
4.
»szárítandó és/vagy összezúzandó takarmány felvásárlója«: az 1786/2003/EK rendelet 10. cikke c) pontjának iii. alpontja szerinti jogi személy, amely rendelkezik az illetősége szerinti tagállam engedélyével, és amely friss takarmányt vásárol a termelőktől, majd azt a feldolgozóüzemeknek leszállítja;
5.
»tétel«: meghatározott mennyiségű takarmány, amely összetétel, nedvességtartalom és fehérjetartalom vonatkozásában egységes minőségű, és amely a feldolgozóüzemből egyszerre kerül ki;
6.
»keverék«: állati takarmányozásra szánt termék, amely a feldolgozóüzemben megszárított és/vagy összezúzott szárított takarmányt, valamint adalékokat tartalmaz.
Az »adalékok« a szárított takarmánytól eltérő jellegű termékek - beleértve a kötőanyagokat és az agglomeráló anyagokat -, vagy a szárított takarmánnyal azonos jellegű, de máshol szárított, illetve összezúzott termékek.
Mindazonáltal az olyan szárított takarmány, amely legfeljebb a végtermék tömegének 3 százalékában tartalmaz adalékokat, nem tekintendő keveréknek, feltéve, hogy az összes nitrogéntartalom nem haladja meg az adalék szárazanyag-tartalmának 2,4 százalékát;
7.
»mezőgazdasági parcella«: az integrált igazgatási és ellenőrzési rendszer keretében a mezőgazdasági parcellák azonosítására szolgáló - az 1782/2003/EK rendelet 18. és 20. cikkében, valamint a 796/2004/EK bizottsági rendelet (4) 6. cikkében említett - rendszer szerint azonosított parcellák;
8.
»egyetlen támogatási kérelem«: az 1782/2003/EK rendelet 22. cikkében, valamint a 796/2004/EK rendelet 12. és 14. cikkében említett támogatási kérelem;
9.
»egy tétel szárított takarmány végfelhasználója«, az utolsó személy, aki a tételt ugyanabban a formában vette át, ahogy az a feldolgozóüzemből kikerült, azzal a céllal, hogy a szárított takarmányt feldolgozza vagy állati takarmányként felhasználja.
2.
A 3. cikk helyébe a következő szöveg lép:
„3. cikk
Támogatható termékek
E rendelet alkalmazása céljából az olyan száraz takarmány szolgálhat az 1786/2003/EK rendelet 4. cikke szerinti támogatás alapjául, amely eleget tesz nemcsak az említett rendelet 9. cikkében foglaltaknak, hanem az állatélelmezési célú forgalomba hozatal követelményeinek is, és amely változatlan állapotban vagy keverékként hagyja el a feldolgozóüzem területét, illetőleg - ha az üzem területén nem oldható meg a tárolás - bármely más, e területen kívüli olyan raktárhelyet, amely a tárolt takarmány ellenőrzése szempontjából kellő biztosítékokat nyújt és az illetékes hatóság által előzetesen jóvá lett hagyva.
A támogatásra való jogosultság kizárólag az 1782/2003/EK rendelet 51. cikke értelmében mezőgazdasági célra használt parcellákon megtermelt takarmányból szárítással nyert termékmennyiségekre terjed ki.”
3.
Az 5. cikk a) pontjának ii. alpontja helyébe a következő szövegrész lép:
„ii.
az 1786/2003/EK rendelet 9. cikkében előírt nedvességi jellemzőkkel és minimális fehérjetartalommal rendelkező végtermék előállítását lehetővé tevő műszaki berendezések leírását, különösen a szárítókemencékét és a zúzóberendezésekét - megjelölve az óránkénti párologtatási teljesítményt és az üzemi hőmérsékletet -, valamint a súlymérő berendezésekét;”.
4.
A 6. cikk d) pontját el kell hagyni.
5.
A 8. cikket el kell hagyni.
6.
A 10. cikk (3) bekezdésének első albekezdése helyébe a következő szövegrész lép:
„Az 1786/2003/EK rendelet 9. cikke szerinti nedvesség- és nyersfehérje-tartalmat a feldolgozóüzemből kikerülő vagy ott kikevert száraz takarmány minden tételéből legalább 110 tonnás mennyiségenként vett minta alapján, a 76/371/EGK (5), a 71/393/EGK (6) és a 72/199/EGK (7) bizottsági irányelvben meghatározott módszerrel állapítják meg.
7.
A 11. cikk (1) bekezdése helyébe a következő szövegrész lép:
„(1) A feldolgozóüzemek rendszeres súlymérésekkel határozzák meg a részükre feldolgozás céljára leszállított, szárítandó és/vagy összezúzandó takarmány pontos mennyiségét.”
8.
A 12. cikk (2) bekezdése helyébe a következő szövegrész lép:
„(2) A feldolgozóüzemek külön anyagkönyvelést vezetnek az 1786/2003/EK rendelet 1. cikkében meghatározott szárított-takarmány-fajták mindegyikéről.”
9.
A 26. cikk (1) bekezdése helyébe a következő szövegrész lép:
„(1) Az illetékes hatóságok gazdasági évenként legalább egyszer ellenőrzik minden feldolgozóüzemnek a 12. cikkben hivatkozott anyagkönyvelését, és különösen az anyagkönyvelés és a pénzügyi könyvelés közötti kapcsolódást, beleértve a vonatkozó banki számlakivonatokat és számlákat.”
10.
A 28. cikk (1) bekezdése helyébe a következő szövegrész lép:
„(1) Minden helyszíni ellenőrzésről ellenőrzési jelentés készül, amely pontosan beszámol az ellenőrzés különböző vonatkozásairól, beleértve a megvizsgált iratokat és nyilvántartásokat is.”
11.
Az I. mellékletben az „e” jelű sor helyébe a következő szövegrész lép:
Tárgy
Egység
Mennyiség
„e1
Átlagos fajlagos energiafogyasztás
megajoule/kilogramm dehidratált takarmány
e2
Egy tonna víz elpárologtatásához felhasznált energia
megajoule/kilogramm elpárolgott víz”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet a 2008/2009-es gazdasági évtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 27-én.